Zagreb, 4. travnja 2018.g.

Povjerenstvo za odlučivanje o sukobu interesa ( u daljnjem tekstu: Povjerenstvo) u sastavu Nataše Novaković, predsjednice te Tončice Božić, Davorina Ivanjeka, Aleksandre Jozić-Ileković i Tatijane Vučetić, članova (u daljnjem tekstu: Povjerenstvo) na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ranka Ilića, direktora trgovačkog društva Zračna luka Zagreb d.o.o., za davanjem mišljenja Povjerenstva,** na 3. sjednici, održanoj 4. travnja 2018.g., daje sljedeće:

**MIŠLJENJE**

**Na temelju članka 20. stavka 3. ZSSI-a u vezi s člankom 14. stavka 1. ZSSI-a, dužnosnik Ranko Ilić, ne može dvanaest mjeseci od dana prestanka obnašanja dužnosti direktora trgovačkog društva Zračna luka Zagreb d.o.o. obnašati dužnost člana Uprave trgovačkog društva Croatia Airlines d.d.**

Obrazloženje

Zahtjev za davanjem mišljenja Povjerenstva podnio je dužnosnik Ranko Ilić, direktor trgovačkog društva Zračna Luka Zagreb d.o.o. U knjigama ulazne pošte zahtjev je zaprimljen 3. studenoga 2017.g., pod poslovnim brojem 711-U-984-M-39/18-01-1, povodom kojeg se vodi predmet broj M-39/18.

Uvidom u Registar državne imovine koji ustrojava i vodi Ministarstvo državne imovine utvrđeno je da je trgovačko društvo Zračna luka Zagreb d.o.o. u isti upisano kao trgovačko društvo u većinskom državnom vlasništvu.

Uvidom u sudski registar nadležnog Trgovačkog suda u Zagrebu utvrđeno je da je pod matičnim brojem subjekta 080043244 upisano trgovačko društvo Zračna Luka Zagreb d.o.o. Ranko Ilić upisan je kao osoba ovlaštena za zastupanje, odnosno kao direktor navedenog trgovačkog društva.

Uvidom u Registar dužnosnika koji ustrojava i vodi Povjerenstvo utvrđeno je da je Ranko Ilić upisan kao direktor (član Uprave) navedenog trgovačkog društva te da je na navedenu dužnost stupio 9. listopada 2017.g.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnim vlasništvu dužnosnici u smislu navedenog Zakona, stoga je i Ranko Ilić, povodom obnašanja dužnosti direktora trgovačkog društva Zračna luka Zagreb d.o.o., obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik traži mišljenje Povjerenstva može li po prestanku obnašanja dužnosti direktora u trgovačkom društvu Zračna luka Zagreb d.o.o. stupiti na dužnost člana Uprave trgovačkog društva Croatia Airlines d.d.

Uvidom u sudski registar nadležnog Trgovačkog suda u Zagrebu utvrđeno je da je pod matičnim brojem subjekta 080037012 upisano trgovačko društvo Croatia Airlines d.d.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Uvidom u Registar državne imovine koji ustrojava i vodi Ministarstvo državne imovine utvrđeno je da je trgovačko društvo Croatia Airlines d.d. u isti upisano kao trgovačko društvo u većinskom državnom vlasništvu. Iz navedenog proizlazi da su članovi Uprave navedenog trgovačkog društva dužnosnici u smislu članka 3. stavka 1. podstavka 41. ZSSI-a. Povjerenstvo međutim ističe da je zabrana propisana člankom 14 stavkom 1. ZSSI-a beziznimna te se primjenjuje na sva trgovačka društva, neovisno o vlasničkoj strukturi istih.

Također, neovisno o tome što u konkretnom slučaju i obnašanje dužnosti direktora trgovačkog društva Zračna luka Zagreb d.o.o., kao i obnašanje dužnosti člana Uprave trgovačkog društva Croatia Airlines d.d., predstavljaju obnašanje javne dužnosti u smislu članka 3. stavka 1. podstavka 41. ZSSI-a, pa bi se prestanak obnašanja jedne dužnosti i početak obnašanja druge, mogao smatrati prelaskom s jedne javne dužnosti na drugu, takvo postupanje dužnosnika prije proteka roka od dvanaest mjeseci od dana prestanka obnašanja dužnosti direktora trgovačkog društva Zračna luka Zagreb d.o.o., predstavlja povredu članka 20. stavka 3. ZSSI-a u svezi članka 14. stavka 1. istog Zakona.

Slijedom navedenog, dužnosnik Ranko Ilić ne može obnašati dužnost člana Uprave trgovačkog društva Croatia Airlines d.d. dvanaest mjeseci od dana prestanka obnašanja dužnosti direktora trgovačkog društva Zračna luka Zagreb d.o.o., jer bi navedene okolnosti predstavljale povredu članka 20. stavka 3. ZSSI-a u vezi s članom 14. stavkom 1. ZSSI-a., stoga Povjerenstvo daje mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ranko Ilić, elektronička dostava
2. Objava na internetskoj stranici Povjerenstva
3. Pismohrana